5.7.1 Aseptiikka kestokatetrin käsittelyssä

Kestokatetri poistetaan välittömästi, kun sille ei ole enää perusteltua tarvetta.

Kestokatetrin laitto- ja poistopäivämäärät merkitään potilasasiakirjoihin. Katetri ja virtsankeräyspussi muodostavat suljetun systeemin, jota ei saa tarpeettomasti avata. Kestokatetria ei saa sulkea ilman perusteltua syytä.

Katetri kiinnitetään huolellisesti naisilla reiteen ja miehillä vatsanpeitteisiin. Keräyspussi pidetään aina rakon tason alapuolelle, koska virtsan takaisinvirtaus on infektioriski. Keräyspussi laitetaan telineeseen niin, ettei pussi joudu kosketuksiin lattian kanssa. Keräyspussin hana käännetään sille tarkoitettuun ”taskuun”.

Päivittäinen hoito

Potilaalle, jolla on kestokatetri, tehdään alapesu vähintään kerran päivässä.

* Kädet desinfioidaan aina ennen katetrin käsittelyä
* Alapesussa käytetään tehdaspuhtaita suojakäsineitä
* Pestään myös katetrin tyvi ja peräaukon ympärys
* Pesun jälkeen suojakäsineet poistetaan ja kädet desinfioidaan

Jos potilas tekee alapesun itse, häntä ohjataan pesemään ja desinfioimaan kätensä aina ennen ja jälkeen katetriin koskemisen.

**Keräyspussin vaihto ja tyhjennys**

* Keräyspussi vaihdetaan valmistajan suositusten mukaisesti mm. katetrin vaihdon yhteydessä
* Kädet desinfioidaan aina ennen katetrin käsittelyä
* Jos pussi vaihdetaan, pyyhitään liitoskohta alkoholilla ennen uuden pussin laittamista
* Keräyspussia tyhjennettäessä käytetään tehdaspuhtaita suojakäsineitä ja potilaskohtaista tyhjennysastiaa
* Tyhjennysastiaa käytetään vain yhden kerran yhdellä potilaalla
* Tyhjennyksen jälkeen suojakäsineet poistetaan ja kädet desinfioidaan
* Astia viedään heti käytön jälkeen huuhtelu-desinfektiokoneeseen

**Virtsanäytteenotto kestokatetrista**

* Virtsanäyte otetaan vain infektio-oireisilta potilailta, pelkkä poikkeava haju tai ulkonäkö eivät ole indikaatio näytteen ottamiselle
* Kädet desinfioidaan aina ennen katetrin käsittelyä
* Katetri suljetaan mahdollisuuksien mukaan (katetriletkun sulkijalla tai peangilla) vähintään puoleksi tunniksi ja korkeintaan neljäksi tunniksi ennen näytteenottoa
* Virtsanäyte otetaan steriilisti virtsankeräyspussin letkussa olevasta näytteenottokohdasta ruiskulla
* Näytteenottokohta puhdistetaan ensin alkoholilla ja annetaan kuivua ennen näytteenottoa
* Suojakäsineet poistetaan ja kädet desinfioidaan

*Hoito-ohje |* HUS *|* Tulehduskeskus *| Laatijat:* Infektioidentorjuntayksikkö *| Hyväksyjä:* Veli-Jukka Anttila *|* 5.12.2019